আহমেদ আলী

অ্যাডভোকেট আহমেদ আলী (১ মার্চ ১৯৩২ – ১১ জানুয়ারি ২০২০) বাংলাদেশ আওয়ামী লীগের রাজনীতিবিদ, ভাষা সৈনিক ও ১৯৭১ সালের স্বাধীনতা যুদ্ধের একজন মুক্তিযোদ্ধা। তিনি পূর্বপাকিস্তানের প্রাদেশিক পরিষদ নির্বাচনে কুমিল্লা-১৬ আসনের (বর্তমানে ব্রাহ্মণবাড়িয়া-৫) এমএলএ ছিলেন। কুমিল্লা জেলায় প্রথম স্বাধীনতার পতাকা উত্তোলনকারী হিসেবে পরিচিত। রাজনীতি বিষয়ক তার লেখা একাধিক বই প্রকাশ হয়েছে। তিনি পরবর্তীতে বাংলাদেশ গণপরিষদ সদস্য হিসেবেও দায়িত্ব পালন করেছিলেন। এড. আহমেদ আলী ১ মার্চ ১৯৩২ সালে ব্রাহ্মণবাড়িয়া জেলার নবীনগর উপজেলার কাজলিয়া গ্রামে জন্মগ্রহণ করেন। পরবর্তীতে তিনি কুমিল্লা নগরীর বাগিচাগাঁওয়ে বসবাস করেন। ঢাকা বিশ্ববিদ্যালয় থেকে তিনি এলএলবি ডিগ্রি অর্জন করেন। তার নয় সন্তানের মধ্যে ৫ জন মেয়ে এবং ৪ জন ছেলে। আহমেদ আলী বাংলাদেশ আওয়ামী লীগের প্রতিষ্ঠাকালীন সদস্য ও শেখ মুজিবুর রহমানের ঘনিষ্ঠ সহচর ছিলেন। ‘বঙ্গবন্ধুর অসমাপ্ত আত্মজীবনী’ গ্রন্থে শেখ মুজিবুর রহমান উল্লেখ করেছেন, দেশের পূর্ব- দক্ষিণাঞ্চলে গেলে তিনি আহেমদের বাসায় বিশ্রাম নিতেন। বঙ্গবন্ধু সেখানে আইনজীবী ও ভাষা সৈনিক শহীদ ধীরেন্দ্রনাথ দত্ত ও ভারতের স্বাধীনতা সংগ্রামের সক্রিয় কর্মী অতিন্দ্রমোহন রায়ের সাথে গল্প করে সময় কাটাতেন। সে থেকেই আহমেদ আলীর পারিবারিক বাসস্থান কুমিল্লা অঞ্চলের প্রাচীন রাজনীতির প্রাণকেন্দ্র হিসেবে পরিচিতি পায়। বৃহত্তর কুমিল্লা জেলা আওয়ামী লীগের প্রথম প্রশাসক ও ১৯৫৩ সালে কুমিল্লা জেলা ছাত্রলীগের প্রতিষ্ঠাতা সহ-সভাপতি ছিলেন। ১৯৭০ সালে তৎকালীন পূর্বপাকিস্তানের গণপরিষদ নির্বাচনে বৃহত্তর কুমিল্লা-১৬ আসনের (বর্তমানে ব্রাহ্মণবাড়িয়া-৫) নির্বাচিত এমএলএ হন। তার এ পদটি ১৯৭১ সালে মেম্বার অব কনস্টিটিউশন এডমিনিস্ট্রেটর (এমসিএ) হিসেবে রূপান্তরিত হয়। স্বাধীনতা যুদ্ধের পর ১৯৭২ সালে আহমেদ আলী বাংলাদেশ বার কাউন্সিলের প্রথম ভাইস চেয়ারম্যান নির্বাচিত হন। ৮ ডিসেম্বর ১৯৭১ সালে কুমিল্লা জেলা পাকিস্তানি হানাদারমুক্ত হলে তিনি মুুুক্ত কুমিল্লায় প্রথম জাতীয় পতাকা উত্তোলন করেন। কুমিল্লা জেলা বার কাউন্সিলের প্রথম নির্বাচিত চেয়ারম্যান ও ঢাকা বার কাউন্সিলের প্রথম নির্বাচিত ভাইস চেয়ারম্যান ছিলেন আহমেদ আলী। তিনি একজন বর্ষীয়ান রাজনীতিবিদ হিসেবে সুপরিচিত ছিলেন। ত্রিপুরা জেলা ছাত্রলীগের সভাপতি ও ত্রিপুরা জেলা সর্বদলীয় রাষ্ট্রভাষা ছাত্র সংগ্রাম পরিষদের তিনি আহ্বায়ক ছিলেন। তিনি স্বাধীনতাপূর্ব পূর্ব পাকিস্তান ছাত্রলীগের কেন্দ্রীয় সহ সভাপতি ছিলেন। তিনি কুমিল্লা জেলা আওয়ামীলীগের প্রাক্তন সভাপতি ও সাধারণ সম্পাদক। মুক্তিযুদ্ধকালীন পূর্বাঞ্চল ইয়ুথ ক্যাম্পের চেয়ারম্যান হিসেবে দায়িত্ব পালন করেছেন। তিনি বাংলাদেশ আওয়ামীলীগের কেন্দ্রীয় কমিটির সদস্য ছিলেন। রাজনীতি ও আইনপেশার পাশাপাশি এড. আহমেদ আলী বিভিন্ন সামাজিক প্রতিষ্ঠানের সাথে যুক্ত ছিলেন। তিনি একাধারে (সদস্য, বাংলাদেশ প্রেস কাউন্সিল), (সদস্য, বোর্ড অব গভর্নর্স, বাংলাদেশ পল্লী উন্নয়ন একাডেমী), (জাতীয় কনসালট্যান্ট, গ্রামীণ আদালত প্রতিষ্ঠাপ্রকল্প), ( ভাইস প্রেসিডেন্ট ও সাধারণ সম্পাদক, বীরচন্দ্র গণপাঠাগার, কুমিল্লা), (প্রতিষ্ঠাতা চেয়ারম্যান, কুমিল্লা অজিত গুহ কলেজ), (প্রতিষ্ঠাতা সহ-সভাপতি, কুমিল্লা আর্ট ইন্সটিটিউট), (চেয়ারম্যান, কুমিল্লা আইন কলেজ), (সাধারণ সম্পাদক, ত্রিপুরা জেলা ক্রীড়া সংস্থা), ( সাধারণ সম্পাদক, কুমিল্লা রোরাল মেডিকেল ইন্সটিটিউট), উক্ত প্রতিষ্ঠানগুলোতে দায়িত্ব পালন করেছেন। আহমেদ বাংলাদেশের রাজনীতির ওপর বই রচনা করেছেন- উল্লেখযোগ্যগুলো হলো- আওয়ামী লীগ প্রতিষ্ঠার ইতিকথা সুরসম্রাট ওস্তাদ আলাউদ্দিন খাঁর জীবন ও সাধনা স্বাধীনতা উত্তর আওয়ামী লীগের রাজনীতি ও বঙ্গবন্ধুকন্যা শেখ হাসিনার নেতৃত্ব’ আহমেদ আলী ঢাকার অ্যাপোলো হাসপাতালে ২০২০ সালের ১১ জানুয়ারি ৮৭ বছর বয়সে মৃত্যুবরণ করেন। "অনেক মার খেয়ে প্রতিষ্ঠিত এ দল - অ্যাডভোকেট আহমেদ আলী (সাক্ষাতকার)"। বাংলাদেশ প্রতিদিন। ২৩ জুন ২০১৯। সংগ্রহের তারিখ ১০ জুলাই ২০১৯।  "চলে গেলেন ভাষাসৈনিক আহমেদ আলী"। risingbd.com। ২০২০-০১-১১। সংগ্রহের তারিখ ২০২০-০১-২৮।  "ছাত্রলীগের প্রতিষ্ঠাকালীন সহ-সভাপতি এবং আওয়ামী লীগের প্রতিষ্ঠাতা সদস্য অ্যাডভোকেট আহমেদ আলী"। আমাদের সময়। ১০ জানুয়ারি ২০১৮। ১০ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ১০ জুলাই ২০১৯।  "ভাষা সৈনিক আহমেদ আলী আর নেই"। www.dainikamadershomoy.com। সংগ্রহের তারিখ ২০২০-০১-১১।  "আমার বাসায় তিন বিপ্লবী একসাথ হতেন-অ্যাডভোকেট আহমেদ আলী"। দৈনিক আমাদের কুমিল্লা। ১৫ আগস্ট ২০১৮। সংগ্রহের তারিখ ১০ জুলাই ২০১৯।  "অ্যাডভোকেট আহমেদ আলী"। বাংলাদেশ প্রতিদিন। ১৩ জানুয়ারি ২০১৮। সংগ্রহের তারিখ ১০ জুলাই ২০১৯।  "প্রবীণ রাজনীতিবিদ আহমেদ আলী গুরুতর অসুস্থ"। সময় টিভি। ৯ জানুয়ারি ২০১৮। সংগ্রহের তারিখ ১০ জুলাই ২০১৯।  "ভাষা সৈনিক এ্যাড. আহমেদ আলী আর নেই"। যমুনা টেলিভিশন। ১১ জানুয়ারি ২০২০। সংগ্রহের তারিখ ১১ জানুয়ারি ২০২০।  "ভাষাসৈনিক আহমেদ আলী আর নেই"। সময় টিভি। ১১ জানুয়ারি ২০২০। সংগ্রহের তারিখ ১১ জানুয়ারি ২০২০।  "ভাষা সৈনিক ও মুক্তিযুদ্ধের সংগঠক আহমেদ আলী আর নেই"। কালের কণ্ঠ। ১১ জানুয়ারি ২০২০। সংগ্রহের তারিখ ১১ জানুয়ারি ২০২০।